Príloha č.1 SP Opis predmetu zákazky
Opis predmetu zákazky

Flotilové poistenie – povinné zmluvné poistenie za škodu spôsobenú prevádzkou motorového vozidla v rozsahu stanovenom zákonom č.381/2001 Z.z.

1. Vymedzenie predmetu zákazky 
Predmetom zákazky je poskytovanie povinného zmluvného poistenia zodpovednosti za škodu spôsobenú prevádzkou motorového vozidla v rozsahu stanovenom zákonom č. 381/2001 Z. z. o povinnom zmluvnom poistení zodpovednosti za škodu spôsobenú prevádzkou motorového vozidla a o zmene a doplnení niektorých zákonov v znení neskorších predpisov (ďalej len „zákon o poistení zodpovednosti“) a služby s tým spojené. Povinné zmluvné poistenie zodpovednosti za škodu spôsobenú prevádzkou motorového vozidla (ďalej len „PZP“) sa bude týkať vozidiel flotily Ministerstva vnútra Slovenskej republiky a rozpočtových a príspevkových organizácií v zriaďovateľskej pôsobnosti Ministerstva vnútra Slovenskej republiky, pri ktorých má poistník povinnosť uzavrieť poistnú zmluvu podľa § 3 zákona o poistení zodpovednosti. 
        Verejný obstarávateľ požaduje limit poistného plnenia z jednej škodovej udalosti minimálne vo výške:
1.1 6 450 000,- Eur za škodu podľa § 4 ods. 2 písm. a) zákona o poistení zodpovednosti a náklady podľa § 4 ods. 3 zákona o poistení zodpovednosti bez ohľadu na počet zranených alebo usmrtených a
1.2  6 000 000,- Eur za škodu podľa § 4 ods. 2 písm. b) až d) zákona o poistení zodpovednosti bez ohľadu na počet poškodených.				

2. Povinné zmluvné poistenie zodpovednosti za škodu spôsobenú prevádzkou motorového vozidla sa týka najmä kategórií vozidiel uvedených v prílohe č.1a SP– Špecifikácia poisťovacích vozidiel/ Štruktúrovaný rozpočet v členení do skupín, pri ktorých má poistník povinnosť uzavrieť poistnú zmluvu podľa § 3 zákona o poistení zodpovednosti.
Konkrétne počty vozidiel budú spresnené k termínu uzatvárania poistnej zmluvy podľa konkrétneho stavu v osobitnej evidencii Ministerstva vnútra Slovenskej republiky a rozpočtových a príspevkových organizácií v zriaďovateľskej pôsobnosti Ministerstva vnútra Slovenskej republiky.

3. S povinným zmluvným poistením zodpovednosti za škodu spôsobenú prevádzkou motorového vozidla v prípade poistnej udalosti sú spojené predovšetkým nasledovné činnosti:
3.1 nahlásenie poistnej udalosti,
3.2 obhliadka poškodeného motorového vozidla ako aj obhliadka motorového vozidla škodcu, ak je nevyhnutná v objektoch poistníka a v objektoch rozpočtových a príspevkových organizácií v jeho zriaďovateľskej pôsobnosti,
3.3 doloženie potrebných dokladov týkajúce sa poistnej udalosti,
3.4 vyplatenie poistnej udalosti poisťovateľom.

4. Medzi služby súvisiace s povinným zmluvným poistením patria najmä služby ako:
4.1 možnosť zaraďovať nové vozidlá do poistenia a vyraďovať vozidlá z poistenia elektronicky (e-mailom),
4.2 asistenčné služby pre poisteného (asistenčné služby sa dojednávajú pre osobné, malé nákladné a dodávkové vozidlá s celkovou hmotnosťou neprevyšujúcou 3500 kg. Asistenčné služby musia byť v rozsahu všeobecných podmienok poskytovania asistenčných služieb pre bežného spotrebiteľa),
4.3 možnosť nahlásenia poistnej udalosti telefonicky 7 dní v týždni, 24 hodín denne,
4.4 možnosť vybavenia poistnej udalosti na jednom mieste, t.j. obhliadka motorového vozidla v zmluvnom servise poisťovateľa.

5. Za všetky vozidlá podľa Špecifikácie poisťovaných vozidiel, ktorých prevádzkovateľom je Prezídium Hasičského a záchranného zboru a krajské riaditeľstvá Hasičského a záchranného zboru, je výška poistného stanovená podľa skupiny „E - zásahové vozidlá jednotiek požiarnej ochrany“, ak nie je ustanovená nižšia sadzba poistného.

6. Za všetky vozidlá s právom prednosti v jazde, vozidlá určené na prepravu nebezpečných vecí a za vozidlá skupiny „E – zásahové vozidlá jednotiek požiarnej ochrany“ uvedené v Špecifikácii poisťovaných vozidiel, sa nebude uplatňovať zvýšenie poistného.

7. Za všetky vozidlá, ktoré sú už podľa Špecifikácie poisťovaných vozidiel poistené a v priebehu roka bolo na vozidlá namontované zvláštne výstražné svetlo modrej alebo červenej farby a stali sa vozidlami s právom prednosti v jazde alebo boli určené na prepravu nebezpečných vecí, sa nebude uplatňovať zvýšenie poistného.

8. Medzinárodné automobilové poisťovacie karty bude na žiadosť poistníka vydávať poisťovateľ na všetkých jeho pobočkách alebo zaslaním elektronickou formou, a to do troch (3) pracovných dní odo dňa doručenia žiadosti poistníka. Po oznámení škodovej udalosti je poisťovateľ povinný do štyridsaťosem (48) hodín kontaktovať poškodeného za účelom dohodnutia termínu a miesta obhliadky, a to v objektoch poistníka, v objektoch rozpočtových a príspevkových organizácií v jeho zriaďovateľskej pôsobnosti podľa tejto rámcovej dohody, prípadne na iných miestach, kde sa poškodené vozidlo bude nachádzať. Obhliadku poškodeného vozidla po uplatnení nároku si dohodne poisťovateľ priamo s poškodeným bez potreby účasti poistníka.

9. Poisťovateľ na základe žiadosti poistníka predĺži lehoty pre povinnosť písomne oznámiť vznik poistnej udalosti a to:
9.1  do 60 dní po jej vzniku, ak vznikla na území Slovenskej republiky,
9.2  do 60 dní po jej vzniku, ak vznikla mimo územia Slovenskej republiky.

10. Poisťovateľ je povinný akceptovať výsledky obhliadky motorových vozidiel, ktoré vykonala iná poisťovňa oprávnená na výkon poistnej činnosti v rámci zákona o PZP. Vykonanie takejto obhliadky sa bude preukazovať predložením originálu alebo úradne osvedčenou kópiou zápisu o obhliadke.

11. Zoznam pobočiek, zastúpení, zmluvných partnerov alebo iných osôb schopných vysporiadať škodové udalosti, resp. poistné udalosti tvorí prílohu rámcovej dohody.

12. Poisťovateľ  je povinný poistníkovi pravidelne mesačne do desiateho (10.) dňa nasledujúceho mesiaca za príslušný kalendárny mesiac predkladať prehľady plnenia nárokov poškodených na úhradu škody spôsobenej vozidlami poistníka v nasledovnom rozsahu: číslo poistnej udalosti, dátum vzniku poistnej udalosti, dátum hlásenia poistnej udalosti, rezortné evidenčné číslo alebo tabuľku s evidenčným číslom alebo štátnu poznávaciu značku vozidla poistníka, výšku rezerv na poistné plnenie a výšku plnenia nároku náhrady poškodenému v mene Euro.

13. Poisťovateľ je povinný ukončiť prešetrovanie potrebné na zistenie rozsahu jeho povinnosti pre poskytnutie poistného plnenia a vyplatiť poistné plnenie v zákonom stanovenej lehote a v prípade jej nedodržania uhradí poistníkovi všetky preukázateľné škody a náklady, ktoré mu vzniknú z nedodržania lehoty poisťovateľom a úroky z omeškania v dohodnutej výške.

14. Poistenie sa dojednáva bez spoluúčasti.

15. Poisťovateľ nemôže znížiť požadovaný rozsah poistenia uvedený v tejto prílohe a v rámcovej dohode svojimi Všeobecnými poistnými podmienkami a Zmluvnými dojednaniami.

16. Súčasťou rámcovej dohody je aj kompletný sadzobník poistného pre povinne zmluvné poistenie zodpovednosti za škodu spôsobenú prevádzkou motorového vozidla na všetky vozidlá s evidenčným číslom a niektoré špeciálne vozidlá bez čísla, pohybujúce sa po cestných komunikáciách (vysokozdvižné vozíky, poľnohospodárske a stavebné stroje) s uplatnením rovnakej výšky zľavy a bonusov ako sa uplatnili v rámci ponuky.

17. Motorové vozidlá vstupujúce do poistenia v priebehu platnosti rámcovej dohody o povinnom zmluvnom poistení zodpovednosti za škodu spôsobenú prevádzkou motorového vozidla, budú zaradené do evidencie za rovnakých podmienok ako je uvedené v rámcovej dohode.

18.	Pri nadobudnutí vozidiel v priebehu trvania poistnej zmluvy bude toto vozidlo automaticky poistené od momentu nadobudnutia vozidla s tým, že túto skutočnosť poistník nahlási poisťovateľovi do desiateho (10) dňa mesiaca nasledujúceho po mesiaci, v ktorom došlo k nadobudnutiu vozidla, a to formou doplnenia k Špecifikácií poisťovaných vozidiel, ktorý tvorí Prílohu č. 1 konkrétnej poistnej zmluvy a Prílohu č. 2 rámcovej dohody. 

19. Poisťovacie služby sú oslobodené od DPH podľa zákona č. 222/2004 Z.z. o dani z pridanej hodnoty v 
 znení neskorších predpisov, výška DPH je rovná 0,00 % (0,00 €).

20. Zoznam organizácií poverených vykonávaním povinnosti poisteného v súlade s § 10 a vykonávaním spolupráce podľa § 20 ods. 2 písm. e) zákona o poistení zodpovednosti (MV SR a rozpočtové a príspevkové organizácie v zriaďovateľskej pôsobnosti Ministerstva vnútra Slovenskej republiky) sa nachádza v Prílohe č. 1a rámcovej dohody. V prípade vzniku nového subjektu patriaceho do zriaďovateľskej pôsobnosti MV SR sa bude poistenie riadiť podmienkami dohodnutými v rámcovej dohode.


Táto príloha súťažných podkladov bude tvoriť neoddeliteľnú súčasť rámcovej dohody ako príloha č. 1, ktorú uzatvorí verejný obstarávateľ na strane „poistníka“ s úspešným uchádzačom na strane „poisťovateľa“.








